Papersnake/gushiwen huggingface dataset:
梦月夜游笔架山歌
金和（清代）

我昔初游笔架山，重岩绝巘穷跻攀。夕阳满天下山去，山灵笑我真痴顽。

梦中来呼渴睡老，汝昨看山爱山好。好山不向月中看，谁识此山天下少。

我欢跃起欢相迎，山灵挈我随之行。腾地直上一千丈，此山屹立如在不夜城。

九阍咫尺通帝京，四边寂静无人声。举头不见团团月，却是广寒旧宫阙。

万户千门无点尘，珠斗银潢共清绝。此时姮娥露真面，云锦衣裳飏红电。

须臾放出大光明，融结此山成一片。山耶月耶两不知，浩浩长空亘秋练。

山灵语我此奇景，除却此山无处见。此山南来第一真洞天，今作穷妻汤沐县。

绕县遍种丹桂花，灵根来自海市鲛人槎。云是结璘使者手赠春风芽，此山樵童渔女一一皆以花为家。

花开花落一十二万载，古树今树不断香横斜。偶然桂子月中堕，当作瑶池灵药可。

白兔谁闻天上舂，青鸾自寄山中果。人生得入此山游，仙箓何事更向佺铿求。

此山一草一木一猿一鹤俱是不凡品，而况餐烟吸露之灵修。

我心默默方然疑，忽闻侍从传语山灵知。近来吴刚老病疲，其属八万四千户，斤斧往往乖常仪。

一去蓬莱十日不复返，闻其烂醉蒲桃新酒无醒时。

顷间问游下方客，落落冰玉无俗姿。吴刚修月不称职，今后其人客代之。

山灵贺我促我顿首谢，我有我志请毕今夕语。我之学儒仅仅知讴䪩，我之学农仅仅习耕稼。

其他一切愚过移山公，而况生平懒同嵇叔夜。尘世不愿受羁勒，天府何堪任驱驾。

幸为更乞恩外恩，曲恕草茅虮虱臣。七宝楼台非我事，匠材别选宁无人。

山灵对我长太息，叱咤一声如霹雳。惊回春梦落河海，依旧青镫闪蓬壁。

东窗指顾榑桑红，照见此山最上芙蓉峰。
和刘太守十州诗·烟屿
陈瓘（宋代）

霭霭纷纷缘底事，故来波上罩晴沙。
莫教散入沧溟去，却恐能迷上汉槎。
富乐山
唐庚（宋代）

富乐之名谁所留，建安年中刘豫州。拥兵入蜀万貔貅，孱璋送国来迎头。

军中酾酒椎千牛，炙如巴山酒如涪。酒酣握手登高丘，极目紫芋蹲春畴。

富乐之名此其由，君闻此说还信不。当时兵起四十秋，拆屋不足供诛求。

生灵嗷嗷鼎中油，山中胡为乃尔优。想今富乐万倍刘，端能容我逃穷愁，山僧笑言客罢休。
点绛唇（长沙送同官先归邵武）
吕胜己（宋代）

满路梅花，为谁开遍春风萼。短亭萧索。草草传杯酌。

送子先归，我羡辽东鹤。他年约。瘦藤芒＿。共子同丘壑。
风不鸣条（一作左牢诗）
章孝标（唐代）

旭日悬清景，微风在绿条。入松声不发，过柳影空摇。

长养应潜声，扶疏每暗飘。有林时杳杳，无树暂萧萧。

慢逐清烟散，轻和瑞气饶。丰年知有待，歌咏美唐尧。
悲歌六（一作攀龙引）
顾况（唐代）

轩辕黄帝初得仙，鼎湖一去三千年。周流三十六洞天，

洞中日月星辰联。骑龙驾景游八极，轩辕弓剑无人识。

东海青童寄消息。
拟行行重行行诗
刘铄（南北朝）

眇眇陵长道，遥遥行远之。回车背京里，挥手从此辞。

堂上流尘生，庭中绿草滋。寒螀翔水曲，秋兔依山基。

芳年有华月，佳人无还期。日夕凉风起，对酒长相思。

悲发江南调，忧委子衿诗。卧看明镫晦，坐见轻纨缁。

泪容不可饰，幽镜难复治。愿垂薄暮景，照妾桑榆时。
寿周耐轩府尹
刘辰翁（宋代）

去日江南梅未花，归来芳草涨天涯。驰驱斥堠八千里，梦寐青原十万家。

白叟倚门清燕寝，黄童骑马学胡笳。八陵尽是燕京路，想为孤楸讯暮鸦。
浪淘沙二首·集南唐李后主句
吴庆焘（清代）

往事只堪哀。苑闭天台。绿窗冷静印成灰。砌下落梅如雪乱，舞点金钗。

刬袜下香阶。待月池台。双眉不放暂时开，多少泪珠多少恨，斜托香腮。
送李长史归涪州
张祜（唐代）

涪江江上客，岁晚却还乡。暮过高唐雨，秋经巫峡霜。

急滩船失次，叠嶂树无行。好为题新什，知君思不常。
道中小诗呈虞察院
姜特立（宋代）

归路指城隅，城楼出画图。
水光摇野艇，云影掠平芜。
只合山林住，胡为朝市趋。
丘丹不浪出，五字访姑苏。
蓦山溪
谢懋（宋代）

厌厌睡起，无限春情绪。柳色借轻烟，尚瘦怯、东风卷舞。海棠红皱，不奈晚来寒，帘半卷，日西沉，寂寞闲庭户。飞云无据。化作冥濛雨。愁里见春来，又只恐、愁催春去。惜花人老，芳草梦凄迷，题欲偏，琐窗纱，总是伤春句。
诸人见和返魂梅再次韵
曾几（宋代）

蜡炬高花半欲摧，斑斑小雨学黄梅。
有时燕寝香中坐，如梦前村雪里开。
披拂故令携袖满，横斜便欲映窗来。
重帘幽户深深闭，亦恐风飘不得回。
题杨子勤日知荟说讲义印本后
陈宝琛（清代）

圣清极盛稽乾隆，十全五福基补桐。初元日知裒少作，檃括四部光熊熊。

六传神孙缵祖绪，遁野听训畴司聪？从臣奉敕上讲义，经纬经史观其通。

间徵前事藉毖后，长源敬舆孰与忠？暝思晨写斋祓进，对越陟降孚渊衷。

廿年龙德有潜见，远蹑王迹都岐丰。是编在御资出治，留副私邸星垂终。

改元臣齿正七十，门下称寿群希风。聚珍排印旬月毕，为国龟鉴流无穷。

君之撰述重域外，匪独文同心理同。圣功王道乍睹此，得勿纸贵沧溟东？

几馀讲筵本家法，嗫嚅世莫疑是翁。
谢富蔡见过
晃冲之（宋代）

饭蔬君莫厌，瓜果我时须。
自可随丰俭，谁能问有无。
坠蜂冲博局，惊燕避投壶。
不惮过从远，频来访老夫。
渝州逢故人
胡皓（唐代）

共是他乡客，俱为失路人。自怜蓬发改，不掩柳条春。
雪中
释永颐（宋代）

谷寺掩高扉，松亭雪侧垂。
石幢围隐兽，野殿没寒鸱。
路转空林积，风惊老树危。
草堂香火静，山鹿到荒墀。
行住坐卧三十二颂
释印肃（宋代）

澜浑汤水熟淘沙，不著油盐酱酣茶。
饥渴随时餐少许，只思因甚悟桃花。
上丁斋宿
张孝祥（宋代）

青衿陪祀忆初年，老矣斋居重慨然。俎豆不知鹅鹳事，牲牢空荐犬羊膻。

北来被发车连野，东去乘槎浪接天。汲汲两宫常旰食，受膰归去泪如川。
华胥台
杨蟠（宋代）

歌舞飘飘百尺台，半天龙麝散香煤。
初愁翠袖凌风去，却骑飞鸾下月来。
云杪一声闻玉笛，露华千点落金杯。
我缘众乐狂方盛，园锁从教日日开。
赠魏野处士
寇准（宋代）

人间名利走尘埃，惟子高闲晦盛才。
欹枕夜风喧薜荔，闭门春雨长莓苔。
诗题远岫经年得，僧恋幽轩继日来。
却恐明君徵隐逸，溪云谁得共徘徊。
八月十五日夜试院玩月呈叶判官徐教授蔡主簿
喻良能（宋代）

西风细逐桂枝生，秋月圆从屋角明。欢伯向人端有意，素娥于客亦多情。

试吟飞鹊南枝句，更听春蚕食叶声。从此涂山添胜事，四翁相遇四难并。
拟古六首 其一
刘攽（宋代）

南辕适郢都，日与冥山背。重生与徇名，夙昔不相待。

藜羹采薇蕨，芰制兰为佩。游乐天地间，安知一身外。

麒麟斗大荒，日食星见沬。夷齐饿西山，咨嗟尔胡罪。
清平乐 集玉田句，赋芜园归思图
朱祖谋（清代）

旧家池沼。镜里芙蓉老。满院飞花休要扫。过了一番残照。

人生苦恋天涯。此时那处堪归。不道江空岁晚，白鸥尚识天随。
寄刘延叟
郭贽（宋代）

弱龄志登涉，壮即远行游。
名山忍偏压，书剑多迟留。
我思在锦水，木落巴山秋。
愿随蛾眉月，影入平羌流。
孤冰何处鹤，清唳寒云愁。
赏心隔欢爱，怅望烟峦稠。
题灵瑞招提
王恭（明代）

连峰入翠微，海色上行衣。寺古残僧少，林空野鸟稀。

幽花燃石洞，芳草没山扉。尽醉壶中物，长歌送夕晖。
山亭下鸥鹭一首
黄省曾（明代）

玉鹭霜鸥湛羽仪，云波日影泛参差。清湍啄蔓寻常见，碧渚群游何所思。

雾击风抟那可得，江妃素女自相随。乾坤秋色孤亭暮，对汝悠悠动远悲。
寄朱广微
徐积（宋代）

两官本是好吟翁，云出山来鹤入笼。记得僧轩閒坐否，无人到处水边鸿。
望洞庭
刘敞（宋代）

洞庭七百里，浩荡敌溟渤。云梦开其胸，巴陵束喉舌。

东流汇群开，盛涨五六月。飘飖浮乾坤，倚盖低兀臲。

吾行寰海间，未见此水阔。峡流下衣带，岛屿尽毫末。

高秋卷氛翳，两涯浴日月。何得径寸珠，晦明互出没。

苍茫蛟龙宅，溷杂鱼鳖窟。太古到于今，沈潜孰分别。

风帆引北极，波浪限百越。国绝南顾忧，献琛各通达。

山开非一险，此实辅明哲。俯笑三苗愚，竟为独夫灭。

远游世俗隘，偶此耳目豁。淅沥临清风，滂沱濯炎热。

萧萧霜林暮，蔼蔼芳草歇。壮观激我怀，当歌意复咽。

寂寥轩辕乐，万古逸响绝。惨淡虞帝魂，九疑莽嵽嵲。

况闻屈贾辈，各赐楚汉玦。至德无复还，后王寝衰缺。

滔滔更南征，郁郁抱忉怛。太湖虽云深，未救怀古渴。
二月二日过吴德仁二首 其一
刘挚（宋代）

清自令德江南吴，三纪兰洲心自娱。明时中林隐君子，蚤岁东自贤大夫。

老去笑谈惟玉麈，病馀风韵更冰壶。世于出处罕无意，两忘未见斯人徒。
咏霞
张学典（清代）

冉冉长天散丽辉，韶姿染就媚春晖。光凝画阁铺文绮，彩映晴空曳舞衣。

傍水更明添潋滟，因风欲碎转霏微。晚来至竟归何处，一片俄惊上锦机。
宝云庵戒师
洪咨夔（宋代）

锺山好住苦弗住，驮岭难居真欲居。
出地入天须任我，来今去欲不关渠。
万由旬上起肤寸，一刹那间弥太虚。
识得鬘华云体段，妙高高处坐如如。
鄂渚和章同年元荣邓教授友友微字韵
彭龟年（宋代）

愚鲁何妨与俗违，夷途方始识心归。
源源自是渊泉出，杲杲宁关庭燎辉。
莫向天涯寻墨客，须知海内有公非。
一杯何得如前日，竹杖芒鞋语翠微。
双刀歌赠仲芸
游智开（清代）

长沙城头夜吹角，军书频报妖氛恶。立散黄金募健儿，誓除乱贼安耕凿。

酒酣奋臂登高台，挥刀起抉浮云开。绕身倏忽曳雌蜺，已觉狡兔无蒿莱。

宝物惊看买难得，炎天冷透冰霜色。铿然齐插短鞘中，余怒犹闻吼未息。

自言采铁南山冈，锻炼昼夜摩阴阳。深镌咸丰某年月，几肯轻试韬锋铓。

只今群盗被原野，雄心已逐嘶风马。若云佩此位三公，世间笑杀屠沽者。

把君袖，为君歌，唾壶击碎当奈何。区区金紫安足多，请君斫断生鼋鼍。
晚步湖堤归偶作
陆游（宋代）

酒尽知难折简呼，出门仍苦要人扶。
残梅委地香谁惜，归雁穿云远欲无。
日落牛羊犹被野，农闲畚锸正开湖。
还家寂寞西窗晚，旋燎枯枝拥地炉。
重阳后六日家太史泓兄署中观菊，兼呈高矩亭
陈培（清代）

龙山未遂登临兴，官署仍依篱畔香。浅碧丛中舒晚色，深红队里傲微霜。

花枝烂若金莲燄，诗思清同玉漏长。吟咏更逢高季迪，客窗重与醉萸觞。
宿渔家
郭震（宋代）

几代生涯傍海涯，两三间屋盖芦花。
灯前笑说归来夜，明月随船送到家。
失调名
佚名（宋代）

料如今，甘心海角天涯。
答友封见赠
元稹（唐代）

荀令香销潘簟空，悼亡诗满旧屏风。

扶床小女君先识，应为些些似外翁。
霜天晓角·几夜锁窗揭
程垓（宋代）

几夜锁窗揭。素蟾光似雪。恰恨照人欹枕，纱橱爽、簟纹滑。迤逦篆香裛。好坏谁共说。若是知人风味，来分取、半床月。
和傅寺丞竹稳之什·野趣
陈宓（宋代）

颍川治最腾，宣室拟前席。
岂容玉堂人，恋此野水碧。
池荷杂岸苇，香气散月夕。
自衡至永舟中杂咏 其三
戴文灯（清代）

鹿迒虎迹遍山茨，傍崦人家短竹篱。乞得腊前霜露足，东园芦菔尽生儿。
又觅没利花
王十朋（宋代）

没利名嘉花亦嘉，远从佛国到中华。老来耻逐蝇头利，故向椫房觅此花。
河间道中
谢遴（明代）

犹复驱车去，行踪何处留。闾阎移马厩，市井割鸿沟。

草湿王孙泪，尘淹季子裘。那堪鬼车鸟，风雨夜啾啾。
题均州超然亭
张嵲（宋代）

君不见绵州官府诚磊落，越王楼观翔寥廓。
又不见昔日荆州分上游，举世独传王粲楼。
蕞然土木何足数，托名胜士真难休。
何年此地有新构，杨公巧智人谁侔。
芟荑荒秽走狐鼠，一朝翼瓦飞城头。
轩窗四面瞰木杪，下顾众宇如敦丘。
卓然独立世尘外，高视物表心夷犹。
西山列翠拥云峤，汉水拽练萦寒流。
江枫染绛照林莽，芦花吐雪连沧洲。
秋高尽放远山出，点缀天宇浓眉修。
人间何处有此景，未识黄楼如此否。
杨公举世称贤侯，好客不减韩荆州。
仁风惠政已及物，退公余事归觥筹。
我来正值秋节晚，胜概一得从公游。
敢辞山路困行役，小舸舣岸聊淹留。
剧谈抵掌去苛礼，宾幕主人交献酬。
固知如此兴不浅，大白岂惜为公浮。
却思宾散城乌集，回首新亭风景愁。
聊摅累句写清赏，作赋能事迟曹刘。
再吟六诗四首拜呈 其三
孔平仲（宋代）

侯服安无事，官曹静不哗。畴非信善友，俱是孝廉家。

荀衮传荣耀，温龙竞爪牙。尺舆思附凤，角扇笑萦蛇。

士习贤科论，人趋太守衙。庄衢当自骋，陈药更谁誇。

和露餐荷叶，临流饮雪花。草莱依瑞穗，荆布缀明珈。

且固官庭守，宁忧柄用赊。它时摇玉佩，鳌禁定联华。
宣州杂诗二十首
梅尧臣（宋代）

每见昭亭壁，高璩笔墨存。
丹青虚格里，云雾碧纱痕。
鸟屎常愁污。虫丝几为扪。
贵来曾改观，世故有谁论。
人月圆（元夜）
王诜（宋代）

小桃枝上春来早，初试薄罗衣。年年此夜，华灯盛照，人月圆时。禁街箫鼓，寒轻夜永，纤手同携。更阑人静。千门笑语，声在帘帏。
云际岭
邓肃（宋代）

苍苍九万里，拍塞雨天葩。
云际在天上，我去更携家。
不知山高低，晶荧浩无涯。
回头见侍香，濛濛隔琼花。
安平望海歌
许青麟（清代）

孤岛潜连赤嵌中，洪涛万顷归艨艟。南望鲲身路杳杳，北看鹿耳波瀜瀜。

楼台缥缈成蜃气，鱼龙出没翻蛟宫。远屿晴时如一粟，紫澜生处回长风。

荡胸始觉云梦小，放眼方知天地空。大壑苍茫望未了，日脚插入秋波红。

曾经沧海难为水，况极蓬瀛东复东。
宫词
张公庠（宋代）

承露双盘插碧空，楼台更在月明中。
何人传得花奴曲，羯鼓声高满六宫。
吴江三高祠堂
郑起（宋代）

吾拜三高堂，三高在何许。
竿炉上苍苔，破屋落吕雨。
石泐水弹痕，地洞龙潜处。
清魂汗漫游，芳名垂万古。
苏汝载山房同韩孟郁杨亦琳刘觐国话别
李之世（明代）

暝色下庭阴，移觞傍竹林。别离不在远，去住总关心。

久客乡园梦，怀人落日吟。共怜他夜月，尊酒不同斟。
夜宿临清公馆赠郑宪副德聚
李裕（元代）

朔风起庭树，宿鸟惊寒枝。高馆敞虚寂，迢迢夜何其。

别来仅踰月，如隔三秋期。所怀叙未终，示我琼瑶词。

银烛照绮席，酌我黄金卮。谈笑意方适，坐久浑忘疲。

人生会合难，聚散自有时。明晨俶行装，又与君别离。
寒士吟
方回（元代）

小贪咂蚊蝇，大贪噬豺狼。
此类殊不少，毒虐纷披猖。
独彼寒士者，自身无衣裳。
唧唧如蟋蟀，与人忧雪霜。
平生谨绳墨，丝铢较词章。
寒士苟无命，低垂困名场。
风尘一以起，盗贼腰金章。
寒士但忍饿，颜色无晶光。
豹胎紫驼峰，不到寒士肠。
斧碪斫将相，寒士亦不忙。
到沉黎举家瞆气上如聋者逾月乃愈医人云此瘴
李石（宋代）

儋史之孙病耳翁，人佯谓我与真同。
蚊飞鬓外年时事，鹊噪愁边晚更空。
老去鹿皮终可隐，听如龙鼻反能聪。
昭文不鼓非无意，勉为慈亲奏凯风。
马上
陆游（宋代）

灯前薄饭陈盐虀，带睡强出行江堤。
五更落月移树影，十月清霜侵马蹄。
荒陂嗈嗈已度雁，小市喔喔初鸣鸡。
可怜万里觅归梦，未到故山先自迷。
木兰花慢
张枢（元代）

歌尘凝燕垒，又软语、在雕梁。记剪烛调弦，翻香校谱，学品伊凉。

屏山梦云正暖，放东风、卷雨入巫阳。金冷红绦孔雀，翠间彩结鸳鸯。

银缸。焰冷小兰房。夜悄怯更长。待采叶题诗，含情赠远，烟水茫茫。

春妍尚如旧否，料啼痕、暗里浥红妆。须觅流莺寄语，为谁老却刘郎。
题昱师房三笑图
李觏（宋代）

高僧不出院，屏画三笑图。客子倦游者，欲去复踟蹰。

古人骨朽不可追，今人相见如古时。人间触事入吾笑，何必门前有虎溪。
别张员外
戴叔伦（唐代）

木叶纷纷湘水滨，此中何事往频频。

临风自笑归时晚，更送浮云逐故人。
哭大金吾张璩子 其二
岑徵（明代）

黄云漠漠暗罗浮，垂老空馀舐犊牛。宝剑陆离难在佩，蕙兰萎绝不禁秋。

悲凉薤露成新曲，曾否泉台遇故侯。寂寞王孙犹旅食，客途从此断西州。
送钟广州赋得越王台
孟洋（明代）

汉家南越郡，海上起高台。紫翠朝云映，笙箫落日催。

千秋乐事今消歇，碧榭朱栏台草没。山鹧空啼榕叶深，荔枝犹待春风发。

太守来游发兴豪，雪山日镜拥溟涛。右瞰双溪小，回瞻五岭高。

开元宋公韩吏曹，贤声此辈俱翔翱。别君且尽杯中酒，越王台上应回首。
句
暨氏女（宋代）

多情樵牧频簪髻，无主蜂莺任宿房。
初六早过后浦庄
丘葵（宋代）

秋晚村庄憩，青山对掩扉。
轻风随步屧，残露湿征衣。
水满菰蒲乱，田荒鹳鹤飞。
欲行还小立，旅思重依依。
蝶恋花（次韵张千里驹照花）
葛胜仲（宋代）

二月春游须烂漫。秉烛看花，只为晨曦短。高举蜡薪通夕看。红光万丈腾天半。

寄语平时游冶伴。不负分阴，胜事输今段。灯火休催归小院。殷勤更照桃花面。
开封古城阻浅闻永叔丧女
梅尧臣（宋代）

去年我丧子与妻，君闻我悲尝俛眉。
今年我闻君丧女，野岸孤坐还增思。
思君平昔怜此女，戏弄膝下无不宜。
昨来稍长应慧黠，想能学母粉黛施。
几多恩爱付涕泪，洒作秋雨随风吹。
风吹北来沾我袂，哀乐相恤唯己知。
自古寿夭不可诘，天高杳杳谁主之。
以道为任自可遣，目前况有宁馨儿。
自诒
陆游（宋代）

行年耄及卧蜗庐，山水登临亦已疏。
无可奈何犹食粟，未能免俗学浇蔬。
蓬门时接渔樵话，麈几聊存种树书。
强欲入城还自笑，世间那有鹤乘车。
蒲州晤项芝亭司马
周长发（清代）

判袂东华一赋诗，微云如黛影离离。河声蒲坂迎珂马，山色中条对画旗。

秋馆梦寻欹帻地，春风车过卸镫时。棠阴到处闻舆诵，不待逢人说项斯。
赠云谷先生
释法薰（宋代）

卦盘掇转味天机，祸有胎兮福有基。
昨夜孛星移一位，先生睡著不曾知。
雨中
陆游（宋代）

孤村风雨连三日，秋暑如焚一洗空。
睡觉房栊灯渐暗，却寻残梦雨声中。
吕守之暮到三首 其三
钱时（宋代）

此山风月久尘埃，拂拭重新桂却开。正要好诗相料理，昏鸦忽报守之来。
余自入山距出山五十五日竹屋青灯山阴杖屦忘其痴不了事矣随所赋录之得二十首 其二 解包
徐瑞（宋代）

投装即虚馆，檐溜犹浪浪。主人眼为青，炽薪燎衣裳。
鱼亭再赋
方回（元代）

山好如斯极，吾归亦可迟。
人间如吟者，马上细看之。
莫讶回头数，端能具眼谁。
不随时事改，三叹紫微诗。
忆秦娥 其三
程颂万（清代）

雷风疾。十图断送千年一。千年一。剩看光怪，满湖狼籍。

微尘补字蝇惭密。浮图补画晴摇漆。晴摇漆。补天长是，有消无息。
早梅芳
陈允平（宋代）

柳初妍，花渐好。可恨行期到。落梅香尽，淡月朦胧影微照。风帘银烛暗，露幕金花小。纵离歌缓唱，残角又霜晓。

琐窗前，秦吉了。促上长安道。扬鞭西去，几点稀星尚云表。去程疑是梦，宿酒昏情抱。凤楼空，琼箫声渐杳。
风流子
利登（宋代）

梨园花柳地，扶残醉、曾记问妖娆。欢惹住轻烟，柔丝未改，霏零疏雨，腻粉先飘。更低道，花无三日艳，柳有一年娇。卷翠未迟，醉红易失，共偎香影，同赏良宵。

如今知何处，三山远，云水一望迢迢。傍砌青鸾好在，谁送归飙。但花下红云，尚通夕照，柳边白月，自落寒潮。最是无端，子规啼破寒梢。
浣溪沙·酒醒香销愁不胜
纳兰性德（清代）

酒醒香销愁不胜，如何更向落花行。去年高摘斗轻盈。
夜雨几番销瘦了，繁华如梦总无凭。人间何处问多情。
春帖子词二十首·七夫人合五首
欧阳修（宋代）

元会千官集，新春万物同。
测圭知日永，占岁时时丰。
秋风叹四首
吴潜（宋代）

长鲸海上来，壮士田间起。
登城复何悲，禾稼秋风里。
赵介卿见简解嘲二首
陈造（宋代）

酒家旧识玄真子，街吏尝随杜牧之。
回首昔游堪一笑，暮年茶果只僧期。
浣溪沙 其二 南郑席上
陆游（宋代）

浴罢华清第二汤。红绵扑粉玉肌凉。娉婷初试藕丝裳。

凤尺裁成猩血色，螭奁熏透麝脐香。水亭幽处捧霞觞。
马都官行之惠黄柑荔枝醋壶
梅尧臣（宋代）

染霜胡甘熟，烘日荔枝美。
橘柚未为精，葡萄安可拟。
郭生始能赞，魏文何谬比。
二果皆世珍，乃遗及贱士。
而复副醇醢，或乞自诸己。
岂唯享远味，终得为直矣。
题阳关图
陆游（宋代）

谁画阳关赠别诗？断肠如在渭桥时。
荒城孤驿梦千里，远水斜阳天四垂。
青史功名常蹭蹬，白头襟抱足乖离。
山河未复胡尘暗，一寸孤愁只自知。
金丹诗四十八首 其二十六
张继先（宋代）

刘晨阮肇事多非，今日凭君子细推。谩使仙宫由色欲，却将紫府贮奸欺。

洞中清净难容杂，穴里幽冥易变奇。大是世人迷不悟，几人丧命为狐狸。
归田诗
司马光（宋代）

圣哲虽云远，遣文幸未亡。
沉冥观礼乐，仿佛见虞黄。
鸡黍延一迳，琴书乐一堂。
逍遥名教内，富贵亦微茫。
春日六言十二首 其六
刘克庄（宋代）

病不禁茅柴酒，寒添著木绵裘。寄语斜川鱼鸟，先生改日来游。
和微之诗二十三首。和祝苍华
白居易（唐代）

日居复月诸，环回照下土。使我玄云发，化为素丝缕。

禀质本羸劣，养生仍莽卤。痛饮困连宵，悲吟饥过午。

遂令头上发，种种无尺五。根稀比黍苗，梢细同钗股。

岂是乏膏沐，非关栉风雨。最为悲伤多，心焦衰落苦。

馀者能有几，落者不可数。秃似鹊填河，堕如乌解羽。

苍华何用祝，苦辞亦休吐。匹如剃头僧，岂要巾冠主。
城南
胡宿（宋代）

昨夜轻阴结夕霏，城南十里有香泥。初闻山鸟惊新哢，

遥见林花识旧蹊。荡桨远从芳草渡，垫巾还傍绿杨堤。

罗敷正苦桑蚕事，惆怅南来五马蹄。
郴江百咏并序·栖凤驿
阮阅（宋代）

凤出明时欲览辉，栖桐食竹屡来仪。
空山穷谷无丹穴，肯伴鸱鸮共一枝。
次韵光祖避地眉溪十绝 其五
陈渊（宋代）

访道寻幽历万山，神仙元不在山间。须知对面长相失，莫叹乔松去不还。
终南僧
贯休（唐代）

声利掀天竟不闻，草衣木食度朝昏。

遥思山雪深一丈，时有仙人来打门。
雨中寄高无尘
杜仁杰（元代）

久客饶孤闷，连阴动浃旬。行云应已倦，细雨亦伤频。

飘泊嗟吾道，饥寒任此身。人家酒应熟，谁为问南邻。
晚过杨编修尔茂
陈廷敬（清代）

驱车巷南来巷东，寺西老树斜阳红。黄叶到门落可数，秋色入眼庭华浓。

故人怜我心迹同，开颜握手霜天空。论文细欲霏玉屑，说剑壮可生雄风。

竟须潇洒微官外，休论艰难万事中。感君义气相裴回，古来贤达甘尘埃。

萧萧易水风增哀，蔓草已没黄金台。男儿在时得钱勤，买醉，不见古人白骨缠苍苔。
秋晚怀茅山石涵村舍
许浑（唐代）

十亩山田近石涵，村居风俗旧曾谙。
帘前白艾惊春燕，篱上青桑待晚蚕。
云暖采茶来岭北，月明沽酒过溪南。
陵阳秋尽多归思，红树萧萧覆碧潭。
朝中措
陈三聘（宋代）

秋山横截半湖光。湖渚橘枝黄。纨扇罢摇蟾影，练衣已怯风凉。

插红裂蟹，银丝鲙鲫，莫负传觞。醉里乾坤广大，人间宠辱兼忘。
和董公肃十日菊二首 其一
韦骧（宋代）

自是重阳过，重阳菊不迟。幽芳始经宿，群好奈随时。

未减黄金蕊，何妨白玉卮。赏花非赏节，衰谢直为期。
渊明像
于谦（明代）

杖屦逍遥五柳庄，一辞独擅晋文章。黄花本是无情物，也共先生晚节香。
步蟾宫（妓女）
黄庭坚（宋代）

虫儿真个忒灵利。恼乱得、道人眼起。醉归来、恰似出桃源，但目送、落花流水。

何妨随我归云际。共作个、住山活计。照清溪，匀粉面，插山花，也须胜、风尘气味。
送仲秉赴廷试五首 其四
李吕（宋代）

一元谁破碎，河洛漏微芬。星斗昭乾纬，葩华粲地文。

班扬浑细事，伊傅有殊勋。补履非神剑，相期敬所闻。
储潭庙（大历三年戊申岁）
裴谞（唐代）

江水上源急如箭，潭北转急令目眩。中间十里澄漫漫，

龙蛇若目若不目。老农老圃望天语，储潭之神可致雨。

质明斋服躬往奠，牢醴丰洁精诚举。女巫纷纷堂下儛，

色似授兮意似与。云在山兮风在林，风云忽起潭更深。

气霾祠宇连江阴，朝日不复照翠岑。回溪口兮棹清流，

好风带雨送到州。吏人雨立喜再拜，神兮灵兮如献酬。

城上楼兮危架空，登四望兮暗濛濛。不知兮千万里，

惠泽愿兮与之同。我有言兮报匪徐，车骑复往礼如初。

高垣墉兮大其门，洒扫丹雘壮神居。使过庙者之加敬，

酒食货财而有馀。神兮灵，神兮灵。匪享慢，享克诚。
尹少稷挽词二首 其二
韩元吉（宋代）

今代贤良策，中兴未一陈。文章如汉士，家世亦齐人。

遇合嗟云晚，忠嘉慨莫伸。朔风吹墓草，毁誉付千春。
和邻几八月十五日夜对月
刘敞（宋代）

外事已波涛，回首已陈迹。独有云间月，相见不改色。

慰我平生怀，故在中秋夕。我发见二毛，羁旅多所历。

每逢桂花秋，兴发劝更剧。江湖与山林，所至得真适。

今年都城游，日与贱事逼。得閒辄昏醉，向晦专寝默。

觉醒忽天明，不见千里白。谁令心赏违，坐使岁华隔。

徘徊不自惬，怅望空叹息。见君新诗章，暂若对寒魄。

清光动人目，讽咏当自释。
揽秀楼为陈思赋
释惠荣（明代）

危楼百尺倚青冥，面面轩窗列画屏。海拥东南天倒白，山横西北地惟青。

半钩帘幕宜听雨，独倚阑干可摘星。几度登临瞻八表，恍疑仙籁起泠泠。
黄陵庙
蔡戡（宋代）

苍梧杳霭墓云阴，尚记南巡岁月深。
不但邦人严祀事，至今千古想韶音。
汾阴十首 其二 奠玉币登歌《嘉安》。
郊庙朝会歌辞（宋代）

至诚旁达，柔祇格思。奉以琮币，致诚在兹。
月夕追事
吴融（唐代）

曾听豪家碧玉歌，云床冰簟落秋河。月临高阁帘无影，

风过回廊幕有波。屈指尽随云雨散，满头赢得雪霜多。

此时空见清凉影，来伴蛩声咽砌莎。
登大半山
李颖（清代）

方仞云峰护一山，九天风露透衣寒。
固知仙境多灵迹，莫向枰棋着意看。
与正觉长老同游蒋山
胡铨（宋代）

宝公何似赞公房，好句还追铁凤翔。
金明妙高惊地胜，木犀清远送天香。
明年蜡屐谁犹健，昨日登楼我尚强。
晚行
赵蕃（宋代）

溪上晚来雨，江西东溯船。
波停镜平坠，霞散绮相鲜。
老火滋烦浊，初凉洒静便。
题诗差落耳，把酒又茫然。
湖州道中四首 其三 横山堂
孙觌（宋代）

溜雨苍皮四十围，年来又见子孙枝。龙钟白首门前客，待看成阴合抱时。
忆梦哭歌
郑思肖（宋代）

金轮王夭中天寿，赤龙夜哭玄蛇吼。仙人不忍辞汉去，青山照水生愁丑。

虽贫亦有买醉资，甘美不入孤臣口。死后骨消恨不消，岁岁暗逐春风上新柳。
长沙桓王墓下别李纾张南史
刘长卿（唐代）

长沙千载后，春草独萋萋。流水朝将暮，行人东复西。

碑苔几字灭，山木万株齐。伫立伤今古，相看惜解携。
丹霞誧法弟新建暖堂以颂庆之
释子淳（宋代）

暖堂新构侵云表，桂月松风常满抱。
玉烛光中静应时，言前妙唱般阳道。
秋日行
朱淑真（宋代）

萧瑟西风起何处，庭前叶叶惊梧树。万物收成天地肃，田家芋栗初登圃。

杳杳高穹片水清，一点秋雕翥云路。凄凄空旷雨初晴，凉飙动地收残暑。

高楼玉笛应清商，天外数声新雁度。园林草木半含黄，篱菊黄金花正吐。

池上枯杨噪晚蝉，愁莲蔌蔌啼残露。可怜秋色与春风，几度荣枯新复故。
偈六十三首
释道宁（宋代）

药山老汉慎初护末，佛眼难窥。
院主狭路相逢，等閒蹉过。
至今千古之下，挂人齿牙。
颂古二十一首
释鼎需（宋代）

鸟窠佛法无多子，只在褴襂一布毛。
一气吹来何处去，至今天下有譊讹。
佛成道
释道冲（宋代）

正觉山前失眼睛，是凡是圣尽盲生。
至今夜夜明星现，谁肯向伊行处行。
明水寺
范应铃（宋代）

环山清浅一溪水，夹径高低十里松。
烟锁石门疑路断，斜阳影裹忽闻钟。
赠徐君邦孝
王绂（明代）

难后不知何处在，客中相见鬓丝新。此身已老谁知己，旧业如今尽属邻。

归梦几回胶岭月，借耕十亩练塘春。人生万事应难料，未信长年孺子贫。
寄畅当
李端（唐代）

麦秀草芊芊，幽人好昼眠。云霞生岭上，猿鸟下床前。

颜子方敦行，支郎久住禅。中林轻暂别，约略已经年。
沧浪观鱼
苏舜钦（宋代）

瑟瑟清波见戏鳞，浮沈追逐巧相亲。我嗟不及群鱼乐，虚作人间半世人。
角
齐己（唐代）

闻说征人说，呜呜何处边。孤城沙塞地，残月雪霜天。

会转胡风急，吹长碛雁连。应伤汉车骑，名未勒燕然。
题秋江云树图 其二
蓝智（明代）

老树晴云半有无，雨馀秋色满江湖。扁舟也欲投簪去，何处青山似画图。
春日七首
吕祖谦（宋代）

一川晓色鹭分去，两岸烟光莺带来。
径欲卜居从钓叟，绿杨缺处竹门开。
会稽东小山
陆羽（唐代）

月色寒潮入剡溪，青猿叫断绿林西。

昔人已逐东流去，空见年年江草齐。
再到
汪莘（宋代）

半近烟村半近城，东园花木锁柴荆。
我来独对南山立，始信陶潜两眼明。
海幢舍利塔
释函是（明代）

佛在众生中，如日处霾翳。霾翳非可入，日光彻空际。

佛身如虚空，佛心如光霁。光极与空入，空光交相蔽。

结成幻摩尼，五色非坚脆。我识如来心，随顺示真谛。

假名为舍利，金石不能甈。现在与当来，百福之所逮。

群动匪无心，遇境生幽滞。寂感总随缘，形神不相俪。

佛以主摄宾，金刚见精慧。我汝但回光，弹指消阴曀。

如日之在天，百物无疵疠。此以论性功，岂为形骸励。

我昔在金轮，蒙光涤夙瞖。栖贤发神异，今复流法系。

慧日照岭南，丹霞若先契。次第及海幢，贻尔大厥裔。

隆隆薄青霄，百道金光丽。万世福人天，皇风永勿替。
怀巴陵旧游
齐己（唐代）

洞庭云梦秋，空碧共悠悠。孟子狂题后，何人更倚楼。

日西来远棹，风外见平流。终欲重寻去，僧窗古岸头。
不解算四首
陈普（宋代）

算来未必得卢枭，不算其如四壁萧。
大道广居天与伍，肯将前著乱箪瓢。
凤箫阁翫月四首
白玉蟾（宋代）

画阁岿然百尺危，吹来花片点春衣。
黄昏璧月溪心浴，白昼银盘水面飞。
棹歌四首 其三
郑善夫（明代）

送君把君绿荷衣，悲莫悲兮生别离。衢阳向上江水绝，纵有鲤鱼何处来。
柏乡道中寄张蓬玄中丞
董其昌（明代）

九流清鉴属方甄，成德军声紫电振。帝念股肱三辅重，师中耳电一时新。

应多泛水依莲幕，无复驱车避柏人。为问累累金虎印，谁能先徙突前薪。
北归漫兴 其三
李予望（清代）

靡迤群山翠作屏，绳床纸阁草痕青。梦中真幻亡蕉鹿，镜里妍媸失尹邢。

豪气久疏屠狗业，异书新得相牛经。掩关祇可通樵牧，簪笏无从一扣扃。
伏读二刘公瑞岩留题感事兴怀至于陨涕追次元韵偶成二篇 其二
朱熹（宋代）

投绂归来卧赤城，家山无处不经行。寒岩解榻梦应好，绝壁题诗语太清。

陈迹一朝成寂寞，灵台千古自虚明。传来旧业荒芜尽，惭愧秋原宿草生。
兴京道中
许乃普（清代）

雷雨昨宵过，郊原气莽苍。群峰相紫翠，万树各丹黄。

空谷马蹄碎，夕阳人影长。停车寒更甚，星月满衣裳。
酬藤杖
张籍（唐代）

病里出门行步迟，喜君相赠古藤枝。

倚来自觉身生力，每向傍人说得时。
题金昆等所绘庆丰图
弘历（清代）

午夜月轮团，皇都万景攒。玉楼延漏永，火树夺春寒。

香米蛆儿泛，银筝赵女弹。可誇丰豫象，只合画中看。
一字天
蔡公亮（宋代）

石室阴幽却朗然，仰窥长罅见清玄。
不知谁把如椽笔，画出光明一字天。
题拄杖二首 其一
释函是（明代）

年既迈而弗衰兮，壮力由伊。予亦因高下以相谐兮，岂旦暮之能离。

著地兮荆披，撑空兮云随。直趋兮不顾，运足兮自知。

追前烈兮，启后武兮，将舍是焉其谁。
襄阳古乐府二首 其二 襄阳乐
苏辙（宋代）

谁言襄阳苦，歌者乐襄阳。太守刘公子，千年未可忘。

刘公一去岁时改，惟有州南汉水长。汉水南流岘山碧，种稻耕田泥没尺。

里人种麦满高原，长使越人耕大泽。泽中多水原上乾，越人为种楚人食。

火耕水耨古常然，汉水鱼多去满船。长有行人知此乐，来买槎头缩项鳊。
秋怀十首 其四
张耒（宋代）

岁暮无所为，官门聊饮酒。家贫乏肴果，撷蔬不盈手。

要归一醉乏，宁复计薄厚。颓然几案间，樗散忘宇宙。

古来痛饮人，可是耽醇酎。由来困寂寞，聊此娱昏昼。

纷纷眼前物，泯泯胸中垢。当其暂忘去，快若免介胄。

萧萧风入檐，皎皎月当牖。歌罢兴已阑，感叹还搔首。
幽居杂咏七十四首，自洪武十一年平原还家作也 其二十一
孙蕡（明代）

鹤背腰缠有几家，老陶贫薄太无涯。青鞋布袜归来好，却使无钱对菊花。
听蝉
孔武仲（宋代）

畏日流金不断声，松风涧水助泠泠。
我来萧散无余事，得倚篮舆细细听。
和前人韵
辛弃疾（宋代）

茶瓜不作片时留，又向悠然作胜游。
花径似经新扫酒，竹林唤起旧风流。
天教有象皆楷写，世已无书可校讐。
长日苦遭蝉噪聒，杖藜拟访涧泉秋。
寄王山
盈盈（宋代）

枝上差差绿，林间簌簌红。
已叹芳菲尽，安能樽俎空。
君不见铜驼茂草长安东，金玉镳勒雪花骢。
二十年前是合资少，累累昨日成衰翁。
几时满饮流霞钟，共君倒载夕阳中。
又戏和正仲赋剪春罗
舒岳祥（宋代）

昔时剪彩聊为假，今见裁罗却是真。
叶底彩窠本机户。花边线草是鍼人。
独客书斋思拆补，静姝绣阁学缝纫。
晚花开遍幽畦草，石竹山丹及丽春。
和刘后村梅花百咏 其六十三
方蒙仲（宋代）

披衣徙倚天方曙，秉烛吟哦夜忽中。不是被他驱使得，爱他意政与人同。
女仙图庆韩伯尚母安人寿
徐庸（明代）

瑶池阿母神仙媪，道气自然不知老。蝉鬓轻非翠钿饰，蛾眉淡谢青螺扫。

西方莅位名独尊，岂若十洲与三岛。青烟茫茫九州路，下望人间玉山小。

缤纷绛节来万从，摇曳金辗彩云绕。嫩寒不到六铢衣，乾坤几度扶桑晓。

韩母安人禀仙骨，玉洁冰清世之宝。兹逢良月初度辰，庆寿重来先青鸟。

堂前无树并芝兰，海上珊瑚间瑶草。千龄不独献蟠桃，金盘更有如□□。
索居三首
苏辙（宋代）

许蔡古邻国，风烟相杂和。
萧然客舍静，不愿主人过。
野荠春将老，淮鱼夏渐多。
街南病居士，有酒对酣歌。
催租人至作
赵蕃（宋代）

竹屋煎茶罢，风味散帙余。
花残蜂不至，食尽雀来疎。
无客对挥麈，有筇扶绕除。
兹时潘处士，诗败为催租。
历阳寄定城尉彦逢弟
王之道（宋代）

故园鹎鵊久催耕，休恋公田秫与秔。
别恨久随黄耳去，归心应望白云生。
干戈丛里三书考，春夏交来几闭城。
我亦蓝田负丞者，相从何日赋渊明。
西湖酒家壁尽枯木
宋无（元代）

衡岳乔松道途远，成都古柏山川隔。
忽惊老村剌眼来，疑是颓川压东壁。
拗怒风雷龙虎气，盘摺造化乾坤力。
阴连沧海一片秋，秀夺西湖两峰色。
寒云苒惹霾书影，冻藓缘沿借春碧。
醉翁晓睨欲挂衣，禅伯经宫思憩锡。
鸟鸱冥下踏枝空，猿猱夜过嗔藤仄。
铁翰铜柯呼不香，苍雪玄烟润将滴。
便拟攀萝解纠缠，何烦平地生荆否。
直须扫去曲碌姿，挥作昂霄数千尺。
书幽芳亭记
黄庭坚（宋代）

士之才德盖一国，则曰国士；女之色盖一国，则曰国色；兰之香盖一国，则曰国香。自古人知贵兰，不待楚之逐臣而后贵之也。兰甚似乎君子，生于深山薄丛之中，不为无人而不芳；雪霜凌厉而见杀，来岁不改其性也。是所谓“遁世无闷，不见是而无闷”者也。兰虽含香体洁，平居与萧艾不殊。清风过之，其香蔼然，在室满室，在堂满堂，所谓含章以时发者也。

然兰蕙之才德不同，世罕能别之。予放浪江湖之日久，乃尽知其族。盖兰似君子，蕙似士大夫，大概山林中十蕙而一兰也。《离骚》曰：“予既滋兰之九畹，又树蕙之百亩。”是以知不独今，楚人贱蕙而贵兰久矣。兰蕙丛出，莳以砂石则茂，沃以汤茗则芳，是所同也。至其发花，一干一花而香有余者兰，一干五七花而香不足者蕙。蕙虽不若兰，其视椒则远矣，世论以为国香矣。乃曰“当门不得不锄”，山林之士，所以往而不返者耶！
乘舟阻风
张嵲（宋代）

泽国天低星斗湿，疾风吹波作山立。岸头草木皆震动，鸡犬鸣吠纷相及。

通宵万窍无停声，平明更作春涛惊。青天东下日杲杲，风伯盛怒何当平。

人言航河只一苇，咫尺犹须论万里。乃知世事不可期，指点舟人转船尾。

常悲无梁越长川，我今操舟翻百难。平生所遇半如许，岂独此事堪长叹。

吁嗟屏翳真可鄙，岁岁祠官费秩礼。我闻敌骑南渡年，万里长江波不起。
赋向宣卿有裕堂堂在伊山桓伊旧隐也
胡寅（宋代）

仕进行所志，退居适吾情。
本无颠瞑患，那有得失惊。
想彼贪者狼，跋疐不少宁。
又哀觞藩羝，两角挂紫荆。
君子但居易。肯与世辙争。
彼以戚戚终，我以坦坦生。
斯堂谁所筑，向公勇且英。
百炼见刚质，千寻抵孤清。
艺兰畹畹滋，栽竹个个成。
无复笛三弄，只闻弦诵声。
客来引壶觞，客去山峥嵘。
咄哉狙诈儿，夸眩机巧呈。
揶揄复揶揄，镜空难遁形。
天命有通塞，况公负时名。
唐济嗣先业，选抡待扬庭。
一朝看游刃，光芒发新硎。
十步即千里，紫气无留行。
青蝇失榛棘，周道如砥平。
江叔志司业堪老园 其四
宋褧（元代）

老我菟裘何地，半世雨梗风萍。后日拿舟相访，还须许作园丁。
登千佛阁
杨韵（清代）

独倚高楼望，天空过鸟稀。钟声云外阁，帆影树头飞。

秋陇香吹稻，西风冷逼衣。间吟不觉晚，黄叶半斜晖。
阻风涛湓浦舍舟由山北以归
李彭（宋代）

自发郎官湖，挂席如江练。系舟浔阳郭，风涛中夜变。

携孥坐菰蒲，惊叹杂凫雁。明当度山椒，聊宽故园眼。
台城路 潮县神潜宫遗址是辽时妃嫔从猎处
叶绍本（清代）

斜阳一片平芜冷，苔花难寻古瓦。蚂蚁坟空，鸳鸯淀废，留得当年构架。

绣帘谁挂。只败苇枯荷，吟蛩噤哑。几棱闲田，龙鸾耕出宝钗也。

霓旌记从万乘，想红妆千队，雕鞍齐跨。台畔呼鹰，草间射虎，多少青娥姹娅。

沧桑事假。早梦醒铜驼，露盘悲咤。老树犹存，但痒揩病马。
祁奚请免叔向
左丘明（先秦）

栾盈出奔楚。宣子杀羊舌虎，囚叔向。人谓叔向曰：“子离于罪，其为不知乎？”叔向曰：“与其死亡若何？诗曰：‘优哉游哉，聊以卒岁。’知也。”

乐王鲋见叔向曰：“吾为子请。”叔向弗应，出不拜。其人皆咎叔向。叔向曰：“必祁大夫。”室老闻之曰：“乐王鲋言于君无不行，求赦吾子，吾子不许；祁大夫所不能也，而曰必由之。何也？”叔向曰：“乐王鲋从君者也，何能行？祁大夫外举不弃仇，内举不失亲，其独遗我乎？诗曰：‘有觉德行，四国顺之。’夫子，觉者也。”

晋侯问叔向之罪于乐王鲋。对曰：“不弃其亲，其有焉。”

于是祁奚老矣，闻之，乘驲而见宣子，曰：“《诗》曰：‘惠我无疆，子孙保之。’《书》曰：‘圣有谟勋，明征定保。’夫谋而鲜过，惠训不倦者，叔向有焉，社稷之固也。犹将十世宥之，以劝能者。今壹不免其身，以弃社稷，不亦惑乎？鲧殛而禹兴；伊尹放大甲而相之，卒无怨色；管蔡为戮，周公右王。若之何其以虎也弃社稷？子为善，谁敢不勉，多杀何为？”宣子说，与之乘，以言诸公而免之。不见叔向而归，叔向亦不告免焉而朝。
马先生徙宅戏赠
吴俨（明代）

家具能胜几两车，车声轧轧过前闾。瓶罂未卧知藏酒，行李虽多半是书。

雪后园林春事近，夜深灯火客窗虚。悤忙好记鱼轩在，白发年来恨独居。
酬别道师许自然
贺铸（宋代）

早慕浮云耻系匏，泠然风驭起三茅。
青菁可种无闲地，黄鹤归来失旧巢。
石鼎颇传惊俗句，醉图未免取僧嘲。
何须西望长安笑，谁是平生莫逆交。
句 其二
鲜于侁（宋代）

感公行乐处，蚤莫得相思。
江月五首（并引）
苏轼（宋代）

岭南气候不常。
吾尝云：菊花开时乃重阳，凉天佳月即中秋，不须以日月为断也。
今岁九月，残暑方退，既望之后，月出愈迟。
予尝夜起登合江楼，或与客游丰湖，入栖禅寺，叩罗浮道院，登逍遥堂，逮晓乃归。
杜子美云：四更山吐月，残夜水明楼。
此殆古今绝唱也。
因其句作五首，仍以“残夜水明楼”为韵。
一更山吐月，玉塔卧微澜。
正似西湖上，涌金门外看。
冰轮横海阔，香雾入楼寒。
停鞭且莫上，照我一杯残。
二更山吐月，幽人方独夜。
可怜人与月，夜夜江楼下。
风枝夕未停。
露草不可籍。
归来掩关卧，唧唧虫夜话。
三更山吐月，栖鸟亦惊起。
起寻梦中游，清绝正如此。
驱云扫众宿，俯仰迷空水。
幸可饮我牛，不须违洗耳。
四更山吐月，皎皎为谁明。
幽人赴我约，坐待玉绳横。
野桥多断板，山寺有微行。
今夕定何夕，梦中游化城。
五更山吐月，窗迥室幽幽。
玉钩还挂户，江练却明楼。
星河澹欲晓，鼓角冷知秋。
不眠翻五咏，清切变蛮讴。
咏五台
王通（隋代）

缥缈蓬莱未足夸，海峰孤绝更无加。
入门已到三摩地，携手同游千岁沙。
碧玉镜开金菡旧，珊瑚树宿白频迦。
殷勤童子能招隐，共采芝茵和紫霞。
惊起东华尘土梦，沦州到处即为家。
山人自种三珠树，天使常乘入月槎。
梅福留丹赤汝橘，安期送来大于瓜。
金仙对面无言说，春满幽岩小白花。
宝陀岩畔礼慈容，满袖香吹菡旧风。
海市障天番雾黑，地轮推日上朝红。
悟迷不必分明暗，观照何须了色空。
不涉音开三际断，大千尘刹尽圆通。
返视何妨更返闻，须知了妄即同真。
千虚影视尘沙界，万像光舍刹土身。
转物头头皆妙镜，穷源处处尽同津。
普门廓彻无边表，紫竹红渠别是春。
梅开答孟中丞厌客之嘲
顾璘（明代）

骢马能过问野梅，柴门何惜向阳开。空劳野客巡檐笑，实少高阳载酒来。

地僻谁怀元亮宅，月明深负谪仙杯。须知竹下三三径，本为招邀二仲裁。
读《桃花扇》传奇偶题八绝句（选—）
张问陶（清代）

竟指秦淮作战场，美人扇上写兴亡。
两朝应举侯公子，忍对桃花说李香！
僦居
董恢（明代）

白发苍头一腐儒，行无辙迹住无庐。邓林万顷青青木，肯为鹪鹩借一株？

翠阁朱楼锁掩扉，寻巢燕子不能归。落花吹泥东风雨，绕遍芳檐无处依。
题元四大家画幅合璧 其四 王叔明春云出谷
弘历（清代）

春气濛濛湿林麓，蒸为灵云满春谷。板桥杖策者何人，芙蓉为春薜荔服。

悠然独往还独归，那管世间荣与辱。我亦无心如此图，长日卧游犹不足。
送黄太史 其一
屈大均（明代）

今代文章伯，娄东有一人。身犹金马贵，书已玉杯醇。

拥节过南海，乘轺下北辰。相逢语经术，一一是先秦。
待家酿未至且买姜店村酒
杨万里（宋代）

奔走人都倦，檐檠酒未来。那能待竹叶，随喜唤茅柴。

芦菔仍多煮，庵摩带浅煨。深村市无肉，草草两三杯。
杂兴十二首
方回（元代）

生世六六载，始获玷末科。
选官六六载，仕少閒日多。
逆旅脱兵火，专城免干戈。
中原久隔绝，忽焉得经过。
水涸梁山泊，淮流受黄河。
往者故已矣，方来将若何。
开岁七十一，聊拟自挽歌。
舟行邂逅别吴子明郎中
袁说友（宋代）

杜宇催归急，青山送客忙。
去帆辞断港，过眼接危樯。
亲戚五年别，尊罍一笑长。
山西堕残照，不忍酹离觞。
送邵梁秀才
杨亿（宋代）

君家罨画溪，岁晚忽思归。
密雪不献赋，流尘空化衣。
购书藏屋壁，温席奉庭闱。
清世莫招隐，垂天待一飞。
次韵张汉卿梦庵十八咏 其三 妙用寮
史浩（宋代）

空中一物无，于焉生万有。向此求神通，杯棬即非柳。
答刘正之见招四绝
黄榦（宋代）

昔年曾学屏山下，炯炯胡刘风味长。
满目青山非故国，人生熟处尚难忘。
秋怀
周宸藻（清代）

忆昔曾看禁苑花，恩深宁敢效《怀沙》。病收陶令三秋菊，贫卖青门五色瓜。

丘壑道存惟我辈，江湖归老已无家。不堪往事空搔首，独立苍茫起暮霞。
涌景州塔
王如玉（清代）

塔势摩苍穹，磴道森十丈。香界涌青莲，孤茎拔群象。

朅来振衣涌，身出飞鸟上。牖户搜玲珑，俯仰极苍莽。

燕南赵北际，气雄非一状。城郭带烟雾，郁葱皆北向。

阊阖转句陈，排空詄荡荡。愿为黄鹄举，超然谢尘鞅。
不寐
李新（宋代）

不寐成孤坐，悠悠百感生。
灯明将续昼，鼓急欲移更。
药熟知僮倦，杯残任鼠争。
羁怀忘未得，时作下阶行。
宿大栎同年陈玉夫宅玉夫时往江东
严嵩（明代）

故人何所之，门馆闭芳池。解名登共岁，多病别经时。

独买金陵棹，遥怜琼树枝。山窗今夜月，空照客相思。
留题仙都观
苏辙（宋代）

道士白发尊，面黑岚气染。
自言王方平，学道古有验。
道成白昼王，人世不留窆。
後有阴长生，此地亦所占。
并骑双翔龙，霞绶紫云襜。
扬扬玉堂上，与世作丰歉。
六花冬词 其六 小桃口号
王安中（宋代）

鸳瓦铺霜朔吹高。画堂歌管醉香醪。小春特地风光好，艳粉娇红看小桃。
咏唐史 杨国忠
韦骧（宋代）

权由宠盛危宗社，天子倾心日自如。十万北来犹未悟，潼关尚听促哥舒。
秋暑家多病者
方回（元代）

酷暑端何物，穷居值此辰。
交秋六七月，连病两三人。
虚屈名医至，深怜老子贫。
婢慵吾亦愧，煮药缺乌薪。
腊日敬美见过饮酒歌
欧大任（明代）

北风腊八寒云白，海子金堤冰一尺。学宫之东禅院西，𣓉户商歌老夫宅。

谁来下马能相呼，问著便是高阳徒。目摄鸱夷共解带，平头奴子向市酤。

即无十千买一斗，恰有三百提双壶。厨中苜蓿稍可办，仓卒为君佐欢娱。

忆昔逢君广陵道，伏阙上书行草草。强欲遮留小犊车，挥杯不顾伤怀抱。

我从光州持服行，访君兄弟娄江城。扁舟相送昆山下，涓滴未饮涕满缨。

只今日月光华旦，弹冠交庆当隆汉。君为至尊符玺郎，我作先生广文馆。

掀髯大酌未辞贫，握管分题亦堪玩。此时不饮胡为乎，帘外雪花复零乱。

人生遇酒且尽欢，丈夫未足羞微官。岭头我已捆行屦，湖上君曾持钓竿。

袖有吴钩何所用，藏虽越锷借谁看。梅福讵知逃市易，刘伶岂但闭关难。

笑谓东方差解事，陆沉金马在长安。
念奴娇（寿洪运管·五月初五）
王迈（宋代）

见山堂上，画帘卷、犹是清和天气。绿永江莲，雅称得、瑶丘冰壶标致，名在丹台，籍通紫府，游戏人间世。三洪华阀，自应生此人瑞。

好是佳旦称觞，班衣拜舞，有鹓雏相对。后院婵娟争劝酒，端午彩丝双紧。管取来年，雪罗风葛，荣被君恩赐。黑头公相，直须眉寿千岁。
春景 其二 新年贺太平
刘辰翁（宋代）

相过贺新元，干戈且息肩。不图垂老日，还见太平年。

灰向昆明尽，春从待漏传。衣冠禾黍地，箫鼓杏花天。

灯市嬉遗老，旗亭卧醉仙。山林闻好语，天下米三钱。
东风曲
宋育仁（清代）

日暮东风吹柳花，博山浥浥香烟斜。吴姬解佩缓留客，双屏掩春疏幕遮。

九梁插花步摇古，帐前微笑生春霞。燕钗腻落珊瑚枕，罗襦香泽闻欢寝。

乍见宜羞敛绣缠，暂许凝娇脱斜领。私中眉萼笑将迎，昵处鬓钿欹不整。

离离梦短惜春宵，金鸡唱晓铜蠡静。靥星浅卸红胭脂，就桁牵衫临镜迟。

流波脉脉看心意，留取身中别后思。
送周判官往台州
孙逖（唐代）

吾宗长作赋，登陆访天台。星使行看入，云仙意转催。

饮冰攀璀璨，驱传历莓苔。日暮东郊别，真情去不回。
秋千
俞桂（宋代）

吾今两鬓已成丝，每每逢春独自悲。
最恨秋千无力上，风流不比少年时。
夜泊富阳
吴龙翰（宋代）

片帆东去一鸥轻，消得天公十日晴。
新酒一尊诗几首，故乡千里月初更。
烟收山翠揩摩净，风软江波熨贴平。
苦是狂怀费消遣，船头吹笛到天明。
送左眉州之任
寇准（宋代）

分官离法署，承命守眉州。
山馆邻孤寺，春城过乱流。
江云长映日，蜀魄似悲秋。
到郡扬清政，遗黎病必瘳。
蝶恋花
王庭（宋代）

月落灯残人散后。忽到尊前，但觉眉儿皱。数日不来如许瘦。裙腰减尽君知否。公子风流应自有。占断春光，肯落谁人手。已是许多时做就。重教舞彻双罗袖。
友人自临川来携庾台赵先生与曾丈诸葛帐干丈
利登（宋代）

谢游半天下，晚岁来兹山。
平生朱识见，惊此红玉泉。
散珠流芳词，策琼想遗贤。
上探霞生岩，下历云度阡。
名存有瑶刻，事往如金烟。
世有好奇士，剪茨阐绳筌。
希此红泉名，欲作疑信传。
胜境会即是，何必户牖前。
洗耳天河边，听之流潺湲。
语发谤已兆，况复然不然。
感寓
刘弇（宋代）

岁月忽其除，飒焉悲凛秋。商飙号晨林，脱叶舞梧楸。

鸟边下白道，木末扬寒流。闺人促幽杼，客子怅远游。

云阔眇天半，俯景独迟留。阴霾扫不得，千古空沧洲。
和靖州判官陈子从山水图十韵·林下避暑
魏了翁（宋代）

散发避炎暑，炎暑苦相寻。
云何对大宾，不见汗沾襟。
虑德华郎中将漕福建
袁说友（宋代）

畴昔相从在帝关，更于岁晚接清班。
同朝所恨常疏阔，一岁之中几往还。
便合横翔来楚路，未应清梦落闽山。
谁将好雪留征櫂，毋疾其驱有诏颁。
练裙带中诗 其二
韩希孟（宋代）

宋未有天下，坚正臣礼秉。开国百战功，每阵惟雄整。

及侍周幼主，臣心常烱烱。帝曰卿北伐，山戎今有警。

死狗莫击尾，此行当系颈。即日辞陛下，尽敌心欲逞。

陈桥忽兵变，不得守箕颍。禅让法尧舜，民物普安静。

有国三百年，仁义道驰骋。未改祖宗法，天胡肆大眚。

细思天地理，中有幸不幸。天果丧中原，大似裂冠衽。

君诚不独活，臣实无魏丙。失人焉得人，垂戒尝耿耿。

江南无谢安，塞北有王猛。所以戎马来，飞渡巴陵境。

大江限南北，今此一舴艋。本期固封疆，谁谓如画饼。

烈火燎昆冈，不辨金玉矿。妾本良家子，性僻守孤梗。

嫁与尚书儿，衔署紫兰省。直以才德合，不弃宿瘤瘿。

初结合欢带，誓比日月炳。鸳鸯会双飞，比目愿长并。

岂期金石坚，化作桑榆景。旄头势正然，蚩尤气先屏。

不意风马牛，复及此燕郢。一方遭劫虏，六族死俄顷。

退鹢落迅风，孤鸾吊空影。簪坚折白玉，瓶沉断青绠。

一死空冥府，忧心长炳炳。意坚志不移，改邑不改井。

我本瑚琏器，安肯作溺皿。志节匪转石，气噎如吞鲠。

不作爝火燃，愿为死灰冷。贪生念曲蛾，乞怜羞虎阱。

借此清江水，葬我全首领。皇天如有知，定作血面请。

愿魂化精卫，填海使成岭。
客说嵩顶松实甚佳
吕本中（宋代）

飘飖山中女，绿毛以为衣。但食青松子，不死亦不饥。

昼想此仙人，夜或梦见之。客云嵩高顶，长松乱纷披。

拔地起霜干，盘空缺虬枝。惜无长臂人，挽此须与鬐。

但闻云间子，时被天风吹。愧我一食身，何由揖仙姿。

欲学餐松法，人间了无师。
南湖行二首 其一
曾巩（宋代）

二月南湖春雨多，春风荡漾吹湖波。著红少年里中出，百金市湖裁轻罗。

插花步步行看影，手中掉旅唱吴歌。放船纵棹鼓声促，蛟龙擘水争驰逐。

倏亲忽远谁可追？朝在西城暮南溪。夺标得隽唯恐迟，雷轰电激使人迷。

红帘彩舫观者多，美人坐湖扬双蛾。断瓶取酒饮如水，盘中白笋兼青螺。

生长江湖乐卑湿，不信中州天气和。
游仙诗十四章不必拟郭宏农也 其三
姚燮（清代）

独控天门霓，寻真太寥境。颇疑在抱壶，中有万日影。

一日归一天，万天各畦町。出没不竞光，画然界成井。

我居天至中，万日绕吾领。吾心日不驰，中枢握能静。

其光洞无涯，其泽被无等。万日惭职司，散为众星迥。
燕诗示刘叟
白居易（唐代）

梁上有双燕，翩翩雄与雌。
衔泥两椽间，一巢生四儿。
四儿日夜长，索食声孜孜。
青虫不易捕，黄口无饱期。
觜爪虽欲敝，心力不知疲。
须臾十来往，犹恐巢中饥。
辛勤三十日，母瘦雏渐肥。
喃喃教言语，一一刷毛衣。
一旦羽翼成，引上庭树枝。
举翅不回顾，随风四散飞。
雌雄空中鸣，声尽呼不归。
却入空巢里，啁啾终夜悲。
燕燕尔勿悲，尔当返自思。
思尔为雏日，高飞背母时。
当时父母念，今日尔应知。
北园偶成二首 其二
李昭玘（宋代）

酒昏便书榻，诗瘦怯寒菹。志大怀千驷，功高忆五湖。

□□□□□，□□□□□。何如一杯粥，晴日照吾庐。
罗池石刻
佚名（唐代）

龙城柳，神所守。驱厉鬼，山左首。福土氓，制九丑。
赠王粲诗
曹植（两汉）

端坐苦愁思，揽衣起西游。
树木发春华，清池激长流。
中有孤鸳鸯，哀鸣求匹俦。
我愿执此鸟，惜哉无轻舟。
欲归忘故道，顾望但怀愁。
悲风鸣我侧，羲和逝不留。
重阴润万物，何惧泽不周？
谁令君多念，自使怀百忧。
答太守虞察院游仙岩诗
张继先（宋代）

累年林下意何长，岩谷风霜亦备尝。
俗客不曾交得到，达人应未以为狂。
江亭昔造怀宁海，石屋今居似濑乡。
谁拎上饶新太守，却因朝谒到山阳。
送客之杭
牟融（唐代）

西风吹冷透貂裘，行色匆匆不暂留。帆带夕阳投越浦，

心随明月到杭州。风清听漏惊乡梦，灯下闻歌乱别愁。

悬想到杭州兴地，尊前应与话离忧。
看小舟除萍二首
杨万里（宋代）

岁岁荷花苦未多，绿萍盖水碍新荷。
请君六月重来看，云锦千机不犯梭。
相州前池别许郑二判官景先神力
张说（唐代）

数步圆塘水，双鸿戢羽仪。一飞乔木上，一返故林垂。

澹泊含秋景，虚明抱夜规。无因留绝翰，云海意差池。
腊雪
葛天民（宋代）

片片嘉平瑞，无声有耿光。
来虽成顷刻，酿亦费商量。
天阔花无赖，风休絮不狂。
孤山林处士，魂在陇头香。
秋热
黄淮（明代）

入秋旬日后，馀热尚凭陵。病体何时减，愁怀此日增。

渴思金碗蔗，清爱玉壶冰。便欲凌风去，羁留愧未能。
劝农同幕皆预即事四绝 其二
陈杰（宋代）

妥贴轻舆我自便，更施小帐暖如毡。前山一阵东风雨，马上诸郎陛楯然。
忘归亭
陈岩（宋代）

雨袖飘飘恍欲仙，半醒半醉酒明船。
太虚一室都无碍，皎月凉风石上民。
咏史 其二
刘基（明代）

天与聪明作大君，应天在实岂虚文。重瞳若解行仁义，不枉芒砀五色云。
贤者之孝二百四十首 其一四九 卞壸子
林同（宋代）

父虽得死所，儿岂望生存。忠孝古难并，于今萃一门。
岭零
王安石（宋代）

岭云合处小盘桓，人得敷衾马解鞍。
寒荚著天榆历历，净华浮海桂团团。
交游涣散渊明喜，吏卒萧条叔夜宽。
方丈老翁无一发，更知来不为皮冠。
南海陶令曾送水沈报以双井茶二首 其二
杨万里（宋代）

沈水占城第一良，占城上岸更差强。黑藏骨节龙筋瘠，斑出文章鹧翼张。

衮尽残膏添猛火，熬成熟水趁新汤。素馨熏染真何益，毕竟输他本分香。
秋闺词
江源（明代）

秋风杨柳凋金缕，落日芙蓉照芳渚。银屏翠被不胜秋，锦鞭白马游何处。

薰笼斜倚到黄昏，月上梧桐正掩门。嫁来不识门前路，万里相随空梦魂。
湘行绝句 其一
王孙蔚（清代）

幂䍥湖云淡带烟，渔镫明灭大堤边。风声夜半幽篁里，疑是湘灵廿五弦。
汴京纪事二十首 其二
刘子翚（宋代）

玉玺相传舜绍尧，壶春堂上独逍遥。
唐虞盛事今寥落，尽卷清风入圣朝。
游鹿苑寺山
卢襄（宋代）

喜策寻春杖，登高不待扶。蚁寒穿柳影，蜂暖饱花须。

把酒怜樱笋，临流忆鳜鱼。他时公事了，方有醉工夫。
偈三首 其二
释道昌（宋代）

未透祖师关，千难与万难。既透祖师关，千难与万难。

未透时难即且置，既透了因甚么却难。放下笊篱虽得价，动他杓柄大无端。
返魂梅次苏藉韵 其三
陈克（宋代）

老夫粥后惟耽睡，灰暖香浓百念消。不学朱门贵公子，鸭炉烟里逞风标。
谢王子林判院惠诗编
陆游（宋代）

文章有定价，议论有至公，我不如诚斋，此评天下同。
王子江西秀，诗有诚斋风，今年入修门，轩轩若飞鸿。
人言诚斋诗，浩然与俱东，字字若长城，梯冲何由攻？我望已畏之，谨避不欲逢。
一日来叩门，锦囊出几空。
我欲与驰逐，未交力已穷。
太息谓王子，诸人无此功。
骑驴上灞桥，买酒醉新丰，知子定有人，讵必老钝翁。
拟古 其十四
田锡（宋代）

广陵秋节半，旗鼓迓灵涛。鳅沈云海远，风激雪山高。

壮哉水滨人，游为水中豪。弄涛若平地，轻命如鸿毛。

古称公无渡，弱渡堪悲号。凭深良足畏，知险可先逃。

甘言毒人药，巧笑刳肠刀。狎玩终罹祸，险甚于滔滔。

昭然□圣诫，勉旃于尔曹。
宿石岊馆二首 其二
朱熹（宋代）

停骖石岊馆，解缆清江滨。中流棹歌发，天风水生鳞。

名都固多才，我来友其仁。兹焉同舟济，讵止胡越亲。

舞雩谅非远，春服亦已成。相期岂今夕，岁晚无缁磷。
急仙
徐积（宋代）

但把真声吹鼓箫，凤来凤去不须招。浮槎河上无徒涉，种玉田中莫揠苗。
偈二十首
释鼎需（宋代）

横按吹毛，虚张意气。
冲开铁壁，枉费精神。
维扬冬末寄幕中二从事
王建（唐代）

江上数株桑枣树，自从离乱更荒凉。
那堪旅馆经残腊，只把空书寄故乡。
典尽客衣三尺雪，炼精诗句一头霜。
故人多在芙蓉幕，应笑孜孜道未光。
宜宾别杨同年
员兴宗（宋代）

江行骇湍涛，文字无暇寻。
满听舟人歌，胸中垢秽侵。
宜宾夷獠舟，系缆日欲沉。
仓卒拜年契，外堂闻韶音。
鸡肥为予烹，酒美亦共斟。
语笑不知夕，蟾蜍满衣襟。
首陈兵战谋，西北敌可擒。
次论月蚀诗，独采仝愈心。
未憎轻簿走，窍誉希山林。
儒学规矩奇，约绳固所钦。
誓将革愚鲁，庶异柴与参。
会浅别又长，情重愁愈深。
愿终保壮节，勿作涧松吟。
天子思太平，此非久滞淫。
赋王立之承奉园亭 赋归堂
释道潜（宋代）

王郎英妙年，功名固堪勉。浩然赋归欤，持操真可羡。
谢惠菜
吕诚（元代）

江乡正月尾，菜薹味胜肉。茎同牛乳腴，叶映翠钗绿。

每辱邻家赠，颇慰老夫腹。囊中留百钱，一日买一束。
谢鲍潮州惠归正李媪所作外国图因题卷后二首 其二
许及之（宋代）

健妇真能胜丈夫，丹青人物妙难摹。百年画手承平久，万折归心守节孤。

辄此珍藏为我有，从渠远致更能无。伤心故国流风在，不是成周王会图。
次韵李袁州绝句七首
赵蕃（宋代）

崧庵视我亦诸孙，已矣无从作九原。
每听先生谈旧事，恍如秉烛对羌村。
端午初度
文天祥（宋代）

死所初何怨，生朝只自知。
颇怀常杕意，忍诵蓼莪诗。
浮世百年常，高人千载期。
楚囚一杯水，胜似九霞户。
向来松下鹤，今日傍谁门。
常见瑶池沸，愁看玉垒昏。
所思多死所，焉用独生存。
可惜菖蒲老，风烟满故园。
忆汉月·红艳几枝轻袅
欧阳修（宋代）

红艳几枝轻袅。新被东风开了。倚烟啼露为谁娇，故惹蝶怜蜂恼。多情游赏处，留恋向、绿丛千绕。酒阑欢罢不成归，肠断月斜春老。
挽何有开
陆文圭（元代）

捧檄垂三考，还家甫一旬。
风云千里志，露电百年身。
讲席辞多士，帷堂泣老亲。
三生有遗恨，五福少全人。
寄夏孝叔
王洋（宋代）

夏子赋分浅，凄凉不喜看。星星脱兵火，岁岁独饥寒。

世若均如子，人应不羡官。如何闰月底，怨泪亦阑干。
隆中
曾巩（宋代）

志士固有待，显默非苟然。
孔明方微时，息驾隆中田。
出身感三顾，鱼水相后先。
开迹在庸蜀，欲正九鼎迁。
垂成中兴业，复汉临秦川。
平生许与际，独比管乐贤。
人材品目异，自得岂虚传。
六月十五日时闵雨甚矣三乎
赵蕃（宋代）

万室望霓愿，千村车水歌。
民劳已至此，天意定如何。
朝听闻争米，宵传说借禾。
始焉因食饭，终矣事干戈。
和段季承左藏惠四绝句
杨万里（宋代）

四诗赠我尽新奇，万象从君听指麾。
流水落花春寂寞，小风淡日燕差池。
养法十二条
贾似道（宋代）

盆须用古不须新，盆热天炎色要昏。
养过重阳九月九，旧盆不用换新盆。
病僧二首
刘言史（唐代）

竺国乡程算不回，病中衣锡遍浮埃。

如今汉地诸经本，自过流浮远背来。

空林衰病卧多时，白发从成数寸丝。

西行却过流浮日，枕上寥寥心独知。
过长平日长平行
王世贞（明代）

世间怪事那有此，四十万人同日死。
白骨高于太行雪，血飞迸日汾流紫。
锐头竖子何足云，汝曹自死平原君。
乌鸦饱宿鬼车哭，至今此地多愁云。
耕农往往夸遗迹，战镞千年土花碧。
即令方朔浇岂散，总有巫咸招不得。
君不见，新安一夜秦人愁，二十万鬼声啾啾。
郭开卖赵赵高出，秦玺也送东诸侯。
迎春乐
陈允平（宋代）

江湖十载疏狂迹。红尘里、倦游客。驻雕鞍、问柳东风陌。花底帽、低欹侧。

斗酒百篇呼太白。傲人世、醉中一息。何日归赋来，水之南、云之北。
观打毬有作
杨巨源（唐代）

亲扫毬场如砥平，龙骧骤马晓光晴。入门百拜瞻雄势，动地三军唱好声。

玉勒回时沾赤汗，花鬉分处拂红缨。欲令四海氛烟静，杖底纤尘不敢生。
重游开福寺访佛国和尚
尹守衡（明代）

胜地开莲宇，山川两岸分。启窗全纳日，扫榻半留云。

钵静蛟龙卧，钟圆昼夜闻。春来烟水满，鸥鹭得同群。
张仲谟许送河鲤未至戏督以诗
黄庭坚（宋代）

浮蛆琰琰动春醅，张仲临津许鱠材。
盐豉欲催蓴菜熟，霜鳞未贯柳条来。
日晴鱼网应曾晒，风软河冰必暂开。
莫误晓窗占食指，仍须持取报章回。
园中杂书四首 其四
张镃（宋代）

黄昏桥上据胡床，青霭濛笼总是香。未说居閒南面乐，且乘北面十分凉。
咏台城
马之纯（宋代）

吴时后苑晋宫城，见得当时似玉京。
往事茫茫同水远，长郊渺渺与云平。
珠玑常向耕锄得，禁御今为陌路行。
只有月华还似旧，徘徊花上听寒更。
古征战
于濆（唐代）

高峰凌青冥，深穴万丈坑。皇天自山谷，焉得人心平。

齐鲁足兵甲，燕赵多娉婷。仍闻丽水中，日日黄金生。

苟非夷齐心，岂得无战争。
民有金刚经风吹失所乃馀干县也时知县
彭汝砺（宋代）

诸佛当年说色空，色空已坏合还风。定随妙喜山河去，西入维摩方丈中。
大孤山
杨万里（宋代）

小姑小年嫁彭郎，大姑不嫁空自孀。
小姑有夫似织女，大姑无夫如阿姮。
卢兹也曾作媒妁，执柯教与五老约。
东方一老差妙龄，匹似彭郎却老成。
大姑背面啼更道，岂有老人会年少。
大姑年来年去今亦老。
蜀海棠
曾极（宋代）

传芳远远自西隣，锦伞高张熨眼新。
花睡觉来红泪落，年年如忆故宫春。